CELEX: 32013D0698
Language: fi
Date: 2013-11-25 00:00:00
Title: Neuvoston päätös 2013/698/YUTP, annettu 25 päivänä marraskuuta 2013 , laittomia pienaseita ja kevyitä aseita sekä muita laittomia tavanomaisia aseita ja ampumatarvikkeita koskevan maailmanlaajuisen raportointijärjestelmän tukemiseksi niiden laittoman kaupan riskin pienentämiseksi

30.11.2013   
            
            
               FI
            
            
               Euroopan unionin virallinen lehti
            
            
               L 320/34
            
         NEUVOSTON PÄÄTÖS 2013/698/YUTP,
   annettu 25 päivänä marraskuuta 2013,
   laittomia pienaseita ja kevyitä aseita sekä muita laittomia tavanomaisia aseita ja ampumatarvikkeita koskevan maailmanlaajuisen raportointijärjestelmän tukemiseksi niiden laittoman kaupan riskin pienentämiseksi
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 26 artiklan 2 kohdan ja 31 artiklan 1 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:
   
               (1)
            
            
               Eurooppa-neuvosto hyväksyi 13 päivänä joulukuuta 2003 Euroopan turvallisuusstrategian, jossa mainitaan viisi keskeisintä haastetta, joihin unionin on vastattava: terrorismi, joukkotuhoaseiden leviäminen, alueelliset konfliktit, toimintakyvyttömät valtiot ja järjestäytynyt rikollisuus. Näistä viidestä haasteesta neljässä ovat keskeisellä sijalla tavanomaisten aseiden, pienaseet ja kevyet aseet mukaan lukien, laittoman tuotannon, siirron ja liikkumisen sekä aseiden liiallisen keskittymisen ja hallitsemattoman leviämisen seuraukset. Laittomat aseet lisäävät turvattomuutta Saharan eteläpuolisessa Afrikassa, Lähi-idässä ja monilla muilla maailman alueilla pahentaen konflikteja ja vaarantaen konfliktin jälkeisen rauhanrakentamisen ja uhkaavat siten vakavasti rauhaa ja turvallisuutta.
            
         
               (2)
            
            
               Neuvosto hyväksyi 15 ja 16 päivänä joulukuuta 2005 pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumista koskevan EU:n strategian, jäljempänä ’EU:n pienasestrategia’, jossa vahvistetaan suuntaviivat EU:n toimille pienaseiden ja kevyiden aseiden osalta. Kyseisessä strategiassa yksilöidään Afrikka mantereeksi, johon pienaseiden ja kevyiden aseiden laiton keskittyminen ja leviäminen ovat vaikuttaneet eniten. Strategiassa tunnustetaan myös, että pienaseiden ja kevyiden aseiden siirrot Saharan eteläpuoliseen Afrikkaan ovat ongelma, jota on tarkasteltava näiden siirtojen alkuperää koskevan kysymyksen yhteydessä, ja todetaan, että olisi tarkasteltava erityisesti pienaseiden ja kevyiden aseiden Afrikan mantereelle leviämisen reittejä ja tapoja, laiton välitys ja laittomat kuljetukset mukaan lukien.
            
         
               (3)
            
            
               EU:n pienasestrategiassa tuodaan lisäksi selkeästi esiin, että unionin olisi vahvistettava ja tuettava seuraamusten valvontajärjestelmiä sekä tuettava vientivalvonnan tehostamista ja neuvoston yhteisen kannan 2008/944/YUTP (1) edistämistä muun muassa edistämällä avoimuutta lisääviä toimia.
            
         
               (4)
            
            
               Pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevassa Yhdistyneiden kansakuntien toimintaohjelmassa, jäljempänä ’YK:n toimintaohjelma’, joka hyväksyttiin 20 päivänä heinäkuuta 2001, kaikki YK:n jäsenvaltiot ovat sitoutuneet ehkäisemään pienaseiden ja kevyiden aseiden laitonta kauppaa tai niiden välitystä luvattomille vastaanottajille ja erityisesti ottamaan vientilupahakemuksia arvioidessaan huomioon riskin, että pienaseita ja kevyitä aseita välitetään laittomille markkinoille.
            
         
               (5)
            
            
               Yhdistyneiden kansakuntien yleiskokous hyväksyi 8 päivänä joulukuuta 2005 kansainvälisen välineen, jonka avulla valtiot voivat tunnistaa ja jäljittää nopeasti ja luotettavasti laittomat pienaseet ja kevyet aseet.
            
         
               (6)
            
            
               Vuoden 2007 Afrikan ja EU:n yhteisessä strategisessa kumppanuudessa määritellään pienaseiden ja kevyiden aseiden laittoman kaupan ja liiallisen keskittymisen ehkäiseminen alaksi, joka edellyttää valmiuksien kehittämisen, verkostoitumisen, yhteistyön ja tiedonvaihdon tehostamistoimia.
            
         
               (7)
            
            
               YK:n toimintaohjelman toisessa tarkistuskonferenssissa vuonna 2012 kaikki YK:n jäsenvaltiot vahvistivat sekä sitoumuksensa ehkäistä pienaseiden ja kevyiden aseiden laitonta kauppaa ja niiden välitystä luvattomille vastaanottajille että YK:n toimintaohjelman mukaiset sitoumuksensa, jotka liittyvät vientilupahakemusten arviointiin.
            
         
               (8)
            
            
               Yhdistyneiden kansakuntien yleiskokous hyväksyi asekauppasopimuksen tekstin 2 päivänä huhtikuuta 2013. Sopimuksen tavoitteena on ottaa käyttöön mahdollisimman tiukat yhteiset kansainväliset normit tavanomaisten aseiden kansainvälisen kaupan sääntelemiseksi tai sääntelyn parantamiseksi, tavanomaisten aseiden laittoman kaupan estämiseksi ja poistamiseksi ja niiden laittoman välityksen välttämiseksi. Unionin olisi tuettava kaikkia YK:n jäsenvaltioita aseiden siirron valvonnan tehokkaassa täytäntöönpanossa sen varmistamiseksi, että asekauppasopimus on voimaan tullessaan mahdollisimman tehokas erityisesti sen 11 artiklan soveltamisen osalta.
            
         
               (9)
            
            
               Unioni haluaa näin ollen rahoittaa laittomia pienaseita ja kevyitä aseita sekä muita laittomia tavanomaisia aseita ja ampumatarvikkeita koskevan maailmanlaajuisen raportointijärjestelmän vähentääkseen niiden laittoman kaupan riskiä ja edistääkseen edellä kuvailtujen tavoitteiden saavuttamista,
            
         ON HYVÄKSYNYT TÄMÄN PÄÄTÖKSEN:
   1 artikla
   EU:n pienasestrategian täytäntöön panemiseksi sekä rauhan ja turvallisuuden edistämiseksi unionin tukemilla hanketoimilla on seuraavat erityiset tavoitteet:
   
               —
            
            
               luodaan avoin ja helppokäyttöinen maailmanlaajuinen laittomasti välitettyjen tai kaupattujen pienaseiden ja kevyiden aseiden sekä muiden laittomasti välitettyjen tai kaupattujen tavanomaisten aseiden ja ampumatarvikkeiden tiedonhallintajärjestelmä, jäljempänä ’iTrace-järjestelmä’, jotta poliittiset päättäjät, tavanomaisten aseiden valvonnan alan asiantuntijat ja tavanomaisten aseiden vientiä valvovat viranomaiset saavat käyttöönsä tarkoituksenmukaista tietoa voidakseen kehittää tehokkaita näyttöön perustuvia strategioita ja hankkeita pienaseiden ja kevyiden aseiden sekä muiden tavanomaisten aseiden ja ampumatarvikkeiden laittoman leviämisen torjumiseksi,
            
         
               —
            
            
               toteutetaan konfliktialueilla liikkuvia pienaseita ja kevyitä aseita sekä muita tavanomaisia aseita ja ampumatarvikkeita koskevia kenttätutkimuksia ja tallennetaan kaikki kerätty näyttö tiedonhallintajärjestelmään,
            
         
               —
            
            
               keskitetään maailmanlaajuiseen tiedonhallintajärjestelmään olemassa olevat ja politiikan kannalta tarkoituksenmukaiset pienaseiden ja kevyiden aseiden sekä muiden tavanomaisten aseiden ja ampumatarvikkeiden siirtoja koskevat asiakirjat, muun muassa kansalliset asevientiä koskevat selvitykset, YK:n tavanomaisten aseiden rekisteriä ja YK:n pienasetoimintaohjelmaa varten toimitetut maakohtaiset raportit, kansallisten, alueellisten ja kansainvälisten välineiden tekstit sekä YK:n pakotteita käsittelevien valvontaryhmien, kansalaisyhteiskunnan järjestöjen ja kansainvälisten tiedotusvälineiden kokoamat todennetut raportit laittomien pienaseiden ja kevyiden aseiden sekä muiden tavanomaisten aseiden ja ampumatarvikkeiden siirroista,
            
         
               —
            
            
               lisätään tietoisuutta tiedottamalla hankkeen tuloksista, tiedotetaan iTrace-järjestelmän tarkoituksesta ja käytettävissä olevista toiminnoista kansainvälisille ja kansallisille poliittisille päättäjille, tavanomaisten aseiden valvonnan alan asiantuntijoille ja aseiden vientiä valvoville viranomaisille ja parannetaan kansainvälisiä valmiuksia seurata pienaseiden ja kevyiden aseiden sekä muiden tavanomaisten aseiden ja ampumatarvikkeiden laitonta leviämistä, tukea poliittisia päättäjiä kansainvälisen avunannon ja yhteistyön painopisteiden määrittämisessä sekä vähentää pienaseiden ja kevyiden aseiden sekä muiden tavanomaisten aseiden ja ampumatarvikkeiden laittoman välityksen riskiä. Tiedotusaloitteita suunnitellaan myös tiedonjaon koordinointia silmällä pitäen ja pyrkien rakentamaan kestäviä kumppanuuksia sellaisten yksilöiden ja järjestöjen kanssa, joilla on valmiudet tuottaa tietoja, jotka voidaan tallentaa iTrace-järjestelmään,
            
         
               —
            
            
               asetetaan saataville kenttätutkimusten tuottamien tietojen pohjalta laadittuja ja iTrace-järjestelmän kautta esitettyjä, keskeisiä poliittisia kysymyksiä koskevia raportteja erityisistä osa-alueista, jotka olisi syytä ottaa huomioon kansainvälisesti, mukaan lukien tärkeimmistä pienaseiden ja kevyiden aseiden sekä muiden tavanomaisten aseiden ja ampumatarvikkeiden laittoman kaupan muodoista ja salakuljetettujen aseiden ja ampumatarvikkeiden alueellisesta jakelusta.
            
         Unioni rahoittaa tämän hankkeen, jonka yksityiskohtainen kuvaus on esitetty tämän päätöksen liitteessä.
   2 artikla
   1.   Unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, vastaa tämän päätöksen täytäntöönpanosta.
   2.   Edellä 1 artiklassa tarkoitetun hankkeen teknisestä täytäntöönpanosta vastaa Conflict Armament Research Ltd., jäljempänä ’CAR’.
   3.   CAR suorittaa tehtävänsä korkean edustajan alaisuudessa. Tätä varten korkea edustaja sopii tarvittavista järjestelyistä CAR:n kanssa.
   3 artikla
   1.   Rahoitusohje 1 artiklassa tarkoitetun hankkeen toteuttamiseksi on 2 320 000 euroa. Koko hankkeen arvioitu kokonaisbudjetti on 2 416 667 euroa, mikä koostuu yhteisrahoituksesta, johon CAR osallistuu.
   2.   Edellä 1 kohdassa vahvistetulla määrällä rahoitettavien menojen hallinnointiin sovelletaan unionin yleiseen talousarvioon sovellettavia menettelyjä ja sääntöjä.
   3.   Komissio valvoo 1 kohdassa tarkoitetun rahoitusohjeen asianmukaista hallinnointia. Se tekee tätä varten CAR:n kanssa tarvittavan sopimuksen. Sopimuksessa määrätään, että CAR:n on varmistettava unionin osuuden riittävä näkyvyys sen suuruuden mukaisesti.
   4.   Komissio pyrkii tekemään 3 kohdassa tarkoitetun sopimuksen mahdollisimman pian tämän päätöksen voimaantulon jälkeen. Se ilmoittaa neuvostolle tässä prosessissa mahdollisesti ilmenevistä vaikeuksista ja kyseisen sopimuksen tekopäivän.
   4 artikla
   1.   Korkea edustaja tiedottaa neuvostolle tämän päätöksen täytäntöönpanosta CAR:n säännöllisesti neljännesvuosittain laatimien raporttien perusteella. Nämä raportit ovat perustana neuvoston suorittamalle arvioinnille.
   2.   Komissio raportoi 1 artiklassa tarkoitetun hankkeen rahoitusnäkökohdista.
   5 artikla
   1.   Tämä päätös tulee voimaan päivänä, jona se hyväksytään.
   2.   Tämän päätöksen voimassaolo päättyy 24 kuukauden kuluttua päivästä, jona 3 artiklan 3 kohdassa tarkoitettu sopimus tehdään. Sen voimassaolo päättyy kuitenkin kuuden kuukauden kuluttua sen voimaantulosta, jos mitään sopimusta ei ole tuon ajan kuluessa tehty.
   
      Tehty Brysselissä 25 päivänä marraskuuta 2013.
      
         
            Neuvoston puolesta
         
         
            Puheenjohtaja
         
         D. PAVALKIS
      
   
   
      (1)  Neuvoston yhteinen kanta 2008/944/YUTP, vahvistettu 8 päivänä joulukuuta 2008, sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä (EUVL L 335, 13.12.2008, s. 99).
   
      LIITE
      
         iTrace – pienaseita ja kevyitä aseita sekä muita tavanomaisia aseita ja ampumatarvikkeita koskeva maailmanlaajuinen raportointijärjestelmä
      
      1.   YUTP-tuen tausta ja perustelut
      
      1.1   Tämä päätös perustuu neuvoston peräkkäisille päätöksille, joiden tarkoituksena on torjua pienaseiden ja kevyiden aseiden sekä muiden tavanomaisten aseiden laittoman välityksen ja kaupan epävakautta aiheuttavia vaikutuksia. Pienaseiden ja kevyiden aseiden sekä muiden tavanomaisten aseiden ja ampumatarvikkeiden laiton leviäminen on merkittävä valtioiden vakautta heikentävä ja konflikteja pahentava tekijä, joka uhkaa vakavasti rauhaa ja turvallisuutta. Kuten EU:n pienasestrategiassa on todettu, Afrikka on edelleen maanosa, johon pienaseiden ja kevyiden aseiden epävakauttavan keskittymisen pahentamat sisäiset konfliktit vaikuttavat eniten. Afrikkaan kohdistuvien rauhanturvaoperaatioiden ja asesulkujen lukumäärä osoittaa selvästi, miten suurta uhkaa Afrikan valtioille pienaseiden, kevyiden aseiden ja muiden tavanomaisten aseiden laiton keskittyminen ja leviäminen merkitsee. Pienaseiden ja kevyiden aseiden sekä muiden tavanomaisten aseiden laiton leviäminen vaikuttaa samalla tavalla eräillä muilla alueilla maailmassa, mukaan lukien tietyt Latinalaisen ja Keski-Amerikan sekä Keski- ja Itä-Aasian osat, Balkanin alue ja Lähi-itä.
      Kansainväliseltä yhteisöltä puuttuu tällä hetkellä seuranta- ja diagnosointivalmiuksia, jotka ovat välttämättömiä pienaseiden ja kevyiden aseiden sekä muiden tavanomaisten aseiden laittoman leviämisen torjunnassa. Tämä johtuu kolmesta toisiinsa liittyvästä tekijästä. Ensiksikin tavanomaisten aseiden laiton kauppa tapahtuu useimmiten maitse ja konfliktialueilla, joissa valvonta paikan päällä on vähäistä. Toiseksi seurantavalmiuksilla on heikot yhteydet YK:n pakotteiden valvontaryhmiin, rauhanturvaoperaatioihin ja valtiosta riippumattomiin järjestöihin, jotka toimivat melko erillään toisistaan, ja saatavilla oleva tieto on hajanaista. Kolmanneksi seuranta, joka on rajallista ja koordinoimatonta, ei pysty tuottamaan poliittisille päättäjille tarvittavaa tietoa tehokkaiden leviämisen vastaisten toimintapolitiikkojen kehittämiseksi.
      Tämän päätöksen tarkoituksena on antaa poliittisille päättäjille, asevalvonnan asiantuntijoille ja aseviennin valvontaviranomaisille järjestelmällisesti koottua merkityksellistä tietoa, jonka ansiosta ne pystyvät laatimaan tehokkaita, näyttöön perustuvia strategioita pienaseiden ja kevyiden aseiden sekä muiden tavanomaisten aseiden ja niissä käytettyjen ampumatarvikkeiden laitonta leviämistä vastaan kansainvälisen ja alueellisen turvallisuuden parantamiseksi. Tällä päätöksellä autetaan siten päättäjiä yhdistämään menestyksekäs reaktiivinen strategia asianmukaisiin ehkäiseviin toimiin, jotka kohdistuvat laittomaan tarjontaan ja kysyntään, ja varmistamaan tehokas tavanomaisten aseiden valvonta kolmansissa maissa.
      1.2   Tässä päätöksessä säädetään julkisesti saatavilla olevasta online-järjestelmästä, jonka avulla jäljitetään laittomia pienaseita ja kevyitä aseita sekä muita tavanomaisia aseita ja ampumatarvikkeita, tunnistamalla erityisiä asetyyppejä, toimittajia, siirtovektoreita ja laittomia vastaanottajia, jäljempänä ’iTrace-järjestelmä’. Konfliktialueisiin keskittyvä iTrace-järjestelmä toimii maailmanlaajuisena raportointijärjestelynä, jonka ansiosta kansalliset hallitukset voivat valvoa pienaseiden ja kevyiden aseiden sekä muiden tavanomaisten aseiden ja ampumatarvikkeiden laitonta kauppaa ja diagnosoida laittoman välityksen tapauksia. Se on ensimmäinen maailmanlaajuinen järjestelmä, jolla seurataan järjestelmällisesti pienaseiden ja kevyiden aseiden sekä muiden tavanomaisten aseiden ja ampumatarvikkeiden laitonta kauppaa ja autetaan siten määrittelemään asianmukaisia toimenpiteitä, joilla voidaan vähentää niiden laittoman välityksen ja kaupan riskiä. Asekauppasopimuksen tultua voimaan iTrace-järjestelmä auttaa myös seuraamaan kyseisen sopimuksen täytäntöönpanoa, tuottaa kattavia tietoja sopimuksen täytäntöönpanon uudelleentarkastelujen tueksi ja lisää kansallisten hallitusten valmiuksia ennakoida asevientilupapäätösten vaikutuksia.
      Tässä päätöksessä säädetään pitkälle kehitetyn tiedonhallintaohjelmiston mukauttamisesta, sellaisen online-portaalin kehittämisestä, jossa voi tehdä kaikilta osin hakuja, joiden avulla paikannetaan laittomat aseiden siirrot geospatiaalisesti, ja kenttätutkintaohjelmasta, jonka avulla iTrace-järjestelmään saadaan reaaliaikaista todistusaineistoa laittomista aseiden siirroista. Tällä päätöksellä säädetään myös olemassa olevan, iTrace-järjestelmään syötettävän laitonta asekauppaa koskevan todistusaineiston uudelleentarkastelusta ja todentamisesta.
      2.   Kokonaistavoitteet
      
      Jäljempänä esitetty toiminta tukee kansainvälistä yhteisöä pienaseiden ja kevyiden aseiden sekä muiden tavanomaisten aseiden ja ampumatarvikkeiden laittoman välityksen ja kaupan epävakauttavien vaikutusten torjunnassa. Sen tarkoituksena on antaa poliittisille päättäjille, asevalvonnan asiantuntijoille ja aseviennin valvontaviranomaisille merkityksellistä tietoa, jonka ansiosta ne pystyvät laatimaan tehokkaita, näyttöön perustuvia strategioita pienaseiden ja kevyiden aseiden sekä muiden tavanomaisten aseiden ja ampumatarvikkeiden laitonta leviämistä vastaan kansainvälisen ja alueellisen turvallisuuden parantamiseksi. Toiminnan tarkoituksena on erityisesti
      
                  a)
               
               
                  antaa sellaista konkreettista tietoa pienaseiden ja kevyiden aseiden sekä muiden tavanomaisten aseiden laittomasta kaupasta, joka on tarpeen pienaseiden ja kevyiden aseiden laitonta kauppaa koskevan Yhdistyneiden kansakuntien toimintaohjelman täytäntöönpanon seurannan tehostamiseksi;
               
            
                  b)
               
               
                  antaa konkreettista tietoa kansainvälisen jäljittämisvälineen täytäntöönpanon tehostamiseksi;
               
            
                  c)
               
               
                  antaa konkreettista tietoa tärkeimpien reittien ja sellaisten yksikköjen jäljittämistä varten, jotka osallistuvat pienaseiden ja kevyiden aseiden sekä muiden tavanomaisten aseiden ja ampumatarvikkeiden toimittamiseen konfliktialueille tai kansainvälisille terroristijärjestöille, ja tuottaa kansallisten oikeudellisten menettelyjen tueksi todistusaineistoa ryhmistä ja yksilöistä, jotka osallistuvat laittomaan kauppaan;
               
            
                  d)
               
               
                  tarjota mahdollisuus vahvistaa asiaankuuluvien YK:n elinten, valtuuskuntien ja muiden kansainvälisten järjestöjen välistä yhteistyötä pienaseiden ja kevyiden aseiden sekä muiden tavanomaisten aseiden jäljittämisen alalla ja tuottaa tietoa suoraan olemassa olevien seurantajärjestelyjen, Interpolin iARMS mukaan lukien, tueksi;
               
            
                  e)
               
               
                  tuottaa merkityksellistä tietoa, jonka avulla voidaan määrittää kansainvälisen yhteistyön ja avunannon painopistealoja pienaseiden ja kevyiden aseiden sekä muiden tavanomaisten aseiden ja ampumatarvikkeiden laittoman välityksen ja kaupan tehokasta torjuntaa varten, kuten varastojen turvallisuuteen tai rajaturvallisuuteen liittyvien hankkeiden rahoitus;
               
            
                  f)
               
               
                  tarjota järjestely, jolla tuetaan asekauppasopimuksen täytäntöönpanon seurantaa sen voimaantulon jälkeen, erityisesti jotta havaittaisiin siirrettyjen tavanomaisten aseiden laiton välitys ja autettaisiin hallituksia arvioimaan välityksen riskiä ennen tavanomaisten aseiden vientiä, varsinkin välitysriskiä ostajamaan sisällä tai jälleenvientiä epäsuotavissa olosuhteissa.
               
            3.   Hankkeen pitkän aikavälin kestävyys ja tulokset
      
      Toiminnalla perustetaan kestävä kehys pienaseiden ja kevyiden aseiden sekä muiden tavanomaisten aseiden ja ampumatarvikkeiden laittoman leviämisen jatkuvalle seurannalle. Sen odotetaan tehostavan perustavanlaatuisesti nykyistä aseisiin liittyvää tiedottamista ja tukevan merkittävästi tehokkaiden, tavanomaisten aseiden valvontaa ja aseviennin valvontaa koskevien toimintapolitiikkojen tavoitteellista kehittämistä. Hankkeen tarkoituksena on erityisesti
      
                  a)
               
               
                  kehittää tiedonhallintajärjestelmä, joka varmistaa laittomia tavanomaisia aseita koskevan tiedon pitkän aikavälin (vähintään 10 vuotta) keruun ja analysoinnin;
               
            
                  b)
               
               
                  antaa poliittisille päättäjille ja asiantuntijoille tavanomaisten aseiden valvonnan alalla väline, jonka avulla voidaan määritellä entistä tehokkaammin avunannon ja yhteistyön strategioita ja painopistealoja (esimerkiksi määrittelemällä osa-alueellisen tai alueellisen yhteistyön, koordinoinnin ja tiedonvaihdon järjestelyjä, joita on tarpeen perustaa tai vahvistaa, ja määrittelemällä kansallisten varastojen turvallisuuspuutteita, laittomia siirtoreittejä, rajavalvonnan heikkouksia ja puutteita lainvalvonnan valmiuksissa);
               
            
                  c)
               
               
                  tarjota sisäänrakennettua joustavuutta, jonka avulla voidaan tuottaa toimintapoliittisesti merkityksellistä tietoa, nopeasti muuttuvista poliittista vaatimuksista riippumatta;
               
            
                  d)
               
               
                  lisätä huomattavasti kansainvälisten aseseurannan alan järjestöjen ja henkilöiden työn tehokkuutta tarjoamalla käyttöön toiminta-alaltaan jatkuvasti laajeneva tiedonvaihtojärjestelmä.
               
            4.   Toiminnan kuvaus
      
      4.1   Hanke 1: iTrace-tiedonhallintajärjestelmän ja online-kartoitusportaalin luominen maailmanlaajuista aseiden jäljittämistä varten
      4.1.1   Hankkeen tavoite
      
      Hankkeella kehitetään ohjelmisto, joka on tarpeen laittomasti välitettyjä tai kaupattuja pienaseita ja kevyitä aseita sekä muita tavanomaisia aseita ja ampumatarvikkeita koskevan tiedon käsittelyä, validointia ja kartoitusta varten. Useiden kansallisten poliisien ja tiedustelupalvelujen käytössä jo oleva Dfuze-tiedonhallintajärjestelmä mukautetaan aseita koskevan tiedon käsittelyä varten. Järjestelmä tarjoaa myös organisatorista verkostoanalyysia terroristiryhmien ja rikollisjärjestöjen harjoittaman aseiden laittoman kaupan seurantaa varten, rahoituskytkökset mukaan lukien. Dfuze-järjestelmän geospatiaalisia kartoitustoimintoja tarkistetaan laajasti, jotta iTrace-järjestelmälle luotaisiin hakutoiminnot sisältävä julkinen online-kartoitusportaali ja siihen liittyvät lataustoiminnot.
      4.1.2   Hankkeen toimet
      
      Tämän hankkeen puitteissa toteutetaan seuraavat toimet:
      
                  a)
               
               
                  hankitaan palvelin- ja tietokone- ja verkkoinfrastruktuuri, jota iTrace-järjestelmän maailmanlaajuinen pienaseiden ja kevyiden aseiden sekä muiden tavanomaisten aseiden ja ampumatarvikkeiden jäljitystä koskeva tiedonhallintajärjestelmä ja online-kartoitusportaali edellyttää toimiakseen;
               
            
                  b)
               
               
                  hankitaan Dfuze-tiedonhallintajärjestelmä ja tarkistetaan se muokaten erityisesti tallennuskenttien luokittelua ja luodaan iTrace-järjestelmän online-kartoitusportaali.
               
            4.1.3   Hankkeen tulokset
      
      Hankkeen avulla
      
                  a)
               
               
                  verkkokäyttäjän on mahdollista selata sivuja, jotka koskevat jotakin tiettyä paikkakuntaa, maata, aluetta tai maanosaa maailmassa;
               
            
                  b)
               
               
                  tunnistetaan ja tuotetaan paikkakunta-, maa-, alue- tai maanosakohtaista visuaalista todistusaineistoa laittomasti välitetyistä tai kaupatuista pienaseista ja kevyistä aseista sekä muista tavanomaisista aseista ja ampumatarvikkeista;
               
            
                  c)
               
               
                  saadaan tietoa siirroista, laittomista toimitusreiteistä ja toimittajista, jotka liittyvät mihin tahansa (tuhansista) laittomasti kaupatuista pienaseista ja kevyistä aseista sekä muista tavanomaisista aseista ja ampumatarvikkeista online-maailmankartalla;
               
            
                  d)
               
               
                  jäljitetään automaattisesti samankaltaisia tapauksia (samantyyppisiä, samassa maassa valmistettuja tai saman tuotantosarjan pienaseita ja kevyitä aseita sekä muita tavanomaisia aseita tai ampumatarvikkeita) ja tunnistetaan kyseiset tavarat ja niiden sijainti online-maailmankartalla;
               
            
                  e)
               
               
                  tunnistetaan erityyppisiä laittomasti välitettyjä tai kaupattuja pienaseita ja kevyitä aseita sekä muita tavanomaisia aseita ja ampumatarvikkeita taikka kansainvälisiä laittoman kaupan järjestöjä ja kartoitetaan niiden välisiä kytköksiä;
               
            
                  f)
               
               
                  tuotetaan kattavia raportteja (esimerkiksi tavanomaisten aseiden laittoman välityksen laajuudesta tietyssä maassa tai välitettyjen aseiden alkuperästä), jotka toimitetaan PDF-muodossa;
               
            
                  g)
               
               
                  tallennetaan maakohtaisesti ja maailmanlaajuisesti olemassa olevat ja politiikan kannalta tarkoituksenmukaiset pienaseiden ja kevyiden aseiden sekä muiden tavanomaisten aseiden ja ampumatarvikkeiden siirtoja koskevat asiakirjat, mukaan lukien kansalliset asevientiä koskevat selvitykset, YK:n tavanomaisten aseiden rekisteriä ja YK:n pienasetoimintaohjelmaa varten toimitetut maakohtaiset raportit, asiaankuuluvien kansallisten, alueellisten ja kansainvälisten välineiden tekstit sekä YK:n pakotteita käsittelevän valvontaryhmän, kansalaisjärjestöjen ja kansainvälisten tiedotusvälineiden kokoamat raportit laittomien pienaseiden ja kevyiden aseiden sekä muiden laittomien tavanomaisten aseiden ja ampumatarvikkeiden siirroista;
               
            
                  h)
               
               
                  luodaan saumaton yhteys Interpolin iARMS-järjestelmään, minkä ansiosta Interpol voi vertailla keskenään iARMS-järjestelmän tietoja rikoksissa käytetyistä aseista ja iTrace-järjestelmän tuottamaa tietoa konflikteissa käytetyistä aseista;
               
            
                  i)
               
               
                  tuotetaan ennalta määritellyn muotoisia riskinarviointiraportteja, jotka auttavat tavanomaisten aseiden valvonnan asiantuntijoita määrittämään painopistealoja toimien tehostamista, avunantoa ja yhteistyötä varten ja tukevat kansallisia asevientilupaviranomaisia konkreettisten riskien tunnistamisessa.
               
            4.1.4   Hankkeen täytäntöönpanon indikaattorit
      
      Tällä hankkeella perustetaan vapaa, julkinen online-kartoitusjärjestelmä, eikä hankkeen mahdollisia edunsaajia rajoiteta.
      4.1.5   Hankkeen edunsaajat
      
      Kun iTrace-järjestelmään on viety tietoja (ks. 4.2 ja 4.3 kohta), se tarjoaa laajalti tietoa, joka on nimenomaisesti tarkoitettu seuraaville tahoille näitä kuitenkaan rajoittamatta: kansalliset asevalvonnan alan poliittiset päättäjät, asevientilupavirastot, alueelliset ja kansainväliset järjestöt (muun muassa YK:n pakotteita käsittelevät valvontaryhmät, YK:n rauhanturvaoperaatiot, YK:n huume- ja rikosjärjestö (UNODC), YK:n aseriisuntatoimisto (UNODA) ja Interpol), valtiosta riippumattomat tutkimusjärjestöt (muun muassa Bonnin kansainvälinen konversiokeskus (BICC), rauhan ja turvallisuuden alan tutkimuksen ja tiedottamisen ryhmä (GRIP), Tukholman kansainvälinen rauhantutkimuslaitos (SIPRI) sekä Small Arms Survey), erilaisia etuja ajavat järjestöt (muun muassa Amnesty International ja Human Rights Watch) sekä kansainväliset tiedotusvälineet.
      4.2   Hanke 2: Kenttätutkimukset ja retrospektiivinen tutkimus, jota pienaseiden ja kevyiden aseiden sekä muiden tavanomaisten aseiden ja ampumatarvikkeiden laitonta välitystä ja kauppaa koskevan reaaliaikaisen todistusaineiston ja muun asiaankuuluvan tiedon saaminen iTrace-järjestelmään edellyttää
      4.2.1   Hankkeen tavoite
      
      Hankkeessa toteutetaan kenttätutkimusta pienaseiden ja kevyiden aseiden sekä muiden tavanomaisten aseiden ja ampumatarvikkeiden liikkumisesta konfliktialueilla. Hanke on pilottialoite, jonka tarkoituksena on vahvistaa iTrace-järjestelmän hyödyllisyys tuottamalla päivitettyä tietoa pienaseiden ja kevyiden aseiden sekä muiden tavanomaisten aseiden ja ampumatarvikkeiden laittomasta välityksestä ja kaupasta Saharan eteläpuolisissa ympärysmaissa. Hankkeen piiriin kuuluu useita maita, joiden tilannetta EU:n jäsenvaltiot pitävät erityisen huolestuttavana, muun muassa Keski-Afrikan tasavalta, Libya, Mali, Niger, Etelä-Sudan, Sudan ja Somalia. Hankkeessa tehdään lisäksi retrospektiivistä tutkimusta, jotta iTrace-järjestelmään saadaan muiden järjestöjen kuin CAR:n keräämää todennettua, olemassa olevaa tietoa merkityksellisistä siirroista.
      4.2.2   Hankkeen toimet
      
      Tämän hankkeen puitteissa toteutetaan seuraavat toimet:
      
                  a)
               
               
                  lähetetään päteviä asealan asiantuntijoita suorittamaan kenttäanalyysia laittomista pienaseista ja kevyistä aseista sekä muista tavanomaisista aseista, ampumatarvikkeista ja niihin liittyvästä materiaalista, joita on havaittu käytettävän aseellisissa konflikteissa Saharan eteläpuolisissa ympärysvaltioissa;
               
            
                  b)
               
               
                  analysoidaan, tarkistetaan ja todennetaan laittomia pienaseita ja kevyitä aseita sekä muita laittomia tavanomaisia aseita ja ampumatarvikkeita ja niiden käyttäjiä koskeva todistusaineisto, mukaan lukien muun muassa valokuvat aseista, niiden komponenteista ja sisäisistä ja ulkoisista merkinnöistä, pakkaukset, asiaan liittyvät kuljetusasiakirjat ja kenttätutkimusten tulokset (käyttäjät, toimittajat ja siirtoreitit);
               
            
                  c)
               
               
                  tarkistetaan ja todennetaan muiden järjestöjen kuin CAR:n keräämä tuore historiallinen todistusaineisto asiaankuuluvista pienaseiden ja kevyiden aseiden sekä muiden tavanomaisten aseiden ja ampumatarvikkeiden siirroista, mukaan lukien YK:n pakotteita käsittelevien valvontaryhmien, kansalaisjärjestöjen ja kansainvälisten tiedotusvälineiden raportit;
               
            
                  d)
               
               
                  tallennetaan kaikki koottu ja tarkistettu todistusaineisto iTrace-tiedonhallintajärjestelmään ja online-kartoitusportaaliin;
               
            
                  e)
               
               
                  määritellään paikalliset kumppanit ja tuetaan niitä, jotta varmistetaan jatkuva tiedon kokoaminen iTrace-järjestelmän tueksi koko ehdotetun toiminnan keston ajan ja sen jälkeen;
               
            
                  f)
               
               
                  ollaan yhteydessä EU:n hallituksiin kansallisten yhteyspisteiden ja koordinointijärjestelyn ennalta määrittelyä varten, jotta selvennettäisiin CAR:n tutkimusten alaa ja lievennettäisiin mahdollisia eturistiriitoja ennen CAR:n suorittamia tutkimuksia.
               
            Hanke pannaan täytäntöön asteittain koko iTrace-järjestelmän kahden vuoden pituisen hankekauden aikana.
      4.2.3   Hankkeen tulokset
      
      Hankkeen avulla on tarkoitus
      
                  a)
               
               
                  dokumentoida paikan päällä fyysistä todistusaineistoa laittomasti välitetyistä tai kaupatuista pienaseista ja kevyistä aseista sekä muista tavanomaisista aseista ja ampumatarvikkeista Saharan eteläpuolisilla konfliktialueilla;
               
            
                  b)
               
               
                  todentaa ja tuoda esiin laittoman kaupan tapauksia CAR:n ja muiden järjestöjen kuin CAR:n keräämän, kaikilla alueilla laittomasti välitettyjä tai kaupattuja pienaseita ja kevyitä aseita sekä muita tavanomaisia aseita ja ampumatarvikkeita koskevan todistusaineiston perusteella;
               
            
                  c)
               
               
                  hankkia konkreettista visuaalista todistusaineistoa laittomasti välitetyistä tai kaupatuista pienaseista ja kevyistä aseista sekä muista tavanomaisista aseista ja ampumatarvikkeista, mukaan lukien valokuvat tavaroista, sarjanumerot, tehtaanmerkit, pakkaukset, pakkausluettelot, kuljetusasiakirjat ja loppukäyttäjätodistukset;
               
            
                  d)
               
               
                  tuottaa selostuksia laittomasta toiminnasta, mukaan lukien laittoman kaupan reitit, laittomaan välittämiseen tai siirtämiseen osallistuvat toimijat ja arvioinnit vaikuttavista tekijöistä (muun muassa tehoton varastojen hallinnointi ja turvallisuus sekä valtion tarkoituksellisesti järjestämät laittomat toimitusverkostot);
               
            
                  e)
               
               
                  tallentaa edellä mainittu todistusaineisto iTrace-tiedonhallintajärjestelmään ja online-kartoitusportaaliin sen täydellistä julkista levitystä varten.
               
            4.2.4   Hankkeen täytäntöönpanon indikaattorit
      
      Enimmillään 30 kentälle lähettämistä (mukaan lukien laajennettu lähettäminen tarvittaessa) kahden vuoden kauden aikana, jotta tuotettaisiin todistusaineistoa tallennettavaksi iTrace-tiedonhallintajärjestelmään ja online-kartoitusportaaliin.
      4.2.5   Hankkeen edunsaajat
      
      Ks. 4.1.5 kohdassa oleva täydellinen edunsaajien luettelo, joka on samanlainen kaikissa tässä päätöksessä luetelluissa hankkeissa.
      4.3   Hanke 3: Sidosryhmille tarkoitettu tiedottaminen ja kansainvälinen koordinaatio
      4.3.1   Hankkeen tavoite
      
      Hankkeella esitellään iTrace-järjestelmän edut kansainvälisille ja kansallisille poliittisille päättäjille, tavanomaisten aseiden valvonnan asiantuntijoille ja asevientilupaviranomaisille. Tiedotustoimet suunnitellaan myös tiedonjaon koordinointia silmällä pitäen ja pyrkien rakentamaan kestäviä kumppanuuksia sellaisten henkilöiden ja järjestöjen kanssa, joilla on valmiudet tuottaa iTrace-järjestelmään tallennettavia tietoja.
      4.3.2   Hankkeen toimet
      
      Tämän hankkeen puitteissa toteutetaan seuraavat toimet:
      
                  a)
               
               
                  CAR:n henkilöstön suorittamat esittelyt kahdessa Brysselissä pidettävässä konferenssissa. Henkilöstön suorittamien esittelyjen tarkoituksena on esitellä iTrace-järjestelmä korostaen 1) sen konkreettisia etuja tuettaessa YK:n toimintaohjelman ja asekauppasopimuksen täytäntöönpanon seurantaa, 2) sen hyödyllisyyttä määriteltäessä kansainvälisen avunannon ja yhteistyön painopistealoja sekä 3) sen tarjoamaa hyötyä asevientilupaviranomaisille riskinarvioinnin profilointimekanismina;
               
            
                  b)
               
               
                  CAR:n henkilöstön suorittamat esittelyt eräissä kansainvälisissä konferensseissa (EU, YK, Etyj sekä alueelliset järjestöt, muun muassa Afrikan unioni, Länsi-Afrikan valtioiden talousyhteisö (ECOWAS) ja Suurten järvien alueella, Afrikan sarvessa ja niihin rajoittuvissa valtioissa toimiva pienaseiden alueellinen keskus (RECSA)). Henkilöstön suorittamien esittelyjen tarkoituksena on esitellä iTrace-järjestelmä poliittisille päättäjille, jotta kannustettaisiin ja kehitettäisiin kestäviä kumppanuuksia sellaisten henkilöiden ja järjestöjen kanssa, joilla on valmiudet tuottaa iTrace-järjestelmään tallennettavia tietoja, sekä auttaa poliittisia päättäjiä määrittämään kansainvälisen avunannon ja yhteistyön painopistealat.
               
            Hanke pannaan täytäntöön koko iTrace-järjestelmän kahden vuoden pituisen hankekauden aikana.
      4.3.3   Hankkeen tulokset
      
      Hankkeen avulla on tarkoitus
      
                  a)
               
               
                  tiedottaa iTrace-järjestelmän hyödyllisyydestä kansallisille ja kansainvälisille poliittisille päättäjille, jotka työskentelevät pienaseiden ja kevyiden aseiden sekä muiden tavanomaisten aseiden valvontaa ja aseviennin valvontaa koskevien sopimusten (YK:n toimintaohjelma ja asekauppasopimus) panemiseksi täytäntöön ja niiden täytäntöönpanon arvioimiseksi;
               
            
                  b)
               
               
                  antaa poliittisille päättäjille ja tavanomaisten aseiden valvonnan asiantuntijoille merkityksellistä tietoa, joka tukee heitä kansainvälisen avunannon ja yhteistyön painopistealojen määrittelyssä ja tehokkaiden leviämisen vastaisten strategioiden suunnittelussa;
               
            
                  c)
               
               
                  antaa asevientilupaviranomaisille perusteellista tietoa iTrace-järjestelmästä ja sen hyödystä riskinarvioinnissa sen lisäksi, että se toimii väylänä palautteelle ja järjestelmän tehostamiselle;
               
            
                  d)
               
               
                  edistää pienaseiden ja kevyiden aseiden sekä muiden tavanomaisten aseiden ja ampumatarvikkeiden laitonta välitystä ja kauppaa koskeviin paikan päällä tehtäviin tutkimuksiin osallistuvien, tavanomaisten aseiden valvonnan asiantuntijoiden yhä laajenevan ryhmän verkostoitumista;
               
            
                  e)
               
               
                  lisätä yleisön tietoisuutta pienaseiden ja kevyiden aseiden sekä muiden tavanomaisten aseiden ja ampumatarvikkeiden jäljittämisestä keinona tukea YK:n toimintaohjelman, asekauppasopimuksen ja muiden kansainvälisten ja alueellisten, aseiden ja aseviennin valvontaa koskevien välineiden täytäntöönpanon seurantaa.
               
            4.3.4   Hankkeen täytäntöönpanon indikaattorit
      
      Enimmillään 12 konferenssia, joihin CAR:n henkilöstöä osallistuu ja joista kaksi pidetään Brysselissä. Kaikkiin konferensseihin kuuluu iTrace-järjestelmän esittelyä. Lopulliseen raporttiin liitetään konferenssien esityslistat ja tiivistelmät.
      4.3.5   Hankkeen edunsaajat
      
      Ks. 4.1.5 kohdassa oleva täydellinen edunsaajien luettelo, joka on samanlainen kaikissa tässä päätöksessä luetelluissa hankkeissa.
      4.4   Hanke 4: iTrace-järjestelmää koskevat toimintapoliittiset raportit
      4.4.1   Hankkeen tavoite
      
      Hankkeen puitteissa toimitetaan kenttätutkimusten tuottamien tietojen pohjalta laadittuja, iTrace-järjestelmässä esitettyjä raportteja keskeisistä poliittisista kysymyksistä. Raporteissa on tarkoitus painottua kansainvälistä yhteisöä erityisesti huolestuttaviin aloihin, mukaan lukien tärkeimmät pienaseiden ja kevyiden aseiden sekä muiden tavanomaisten aseiden ja ampumatarvikkeiden laittoman kaupan mallit sekä laittomasti kaupattujen aseiden ja ampumatarvikkeiden alueellinen jakelu, sekä kansainvälisen huomion keskeisenä kohteena oleviin aloihin.
      4.4.2   Hankkeen toimet
      
      Perusteellinen analyysi, jonka pohjalta kootaan, tarkistetaan, toimitetaan ja julkaistaan neljä iTrace-järjestelmää koskevaa toimintapoliittista raporttia.
      4.4.3   Hankkeen tulokset
      
      Hankkeen avulla on tarkoitus
      
                  a)
               
               
                  tuottaa neljä raporttia, joista kussakin käsitellään erillistä kansainvälisen huolen aihetta;
               
            
                  b)
               
               
                  varmistaa iTrace-järjestelmää koskevien toimintapoliittisten raporttien jakelu kaikille EU:n jäsenvaltioille;
               
            
                  c)
               
               
                  suunnitella kohdennettu tiedotusstrategia mahdollisimman suuren vastaanottajakunnan varmistamiseksi maailmanlaajuisesti;
               
            
                  d)
               
               
                  tukea toiminnan näkyvyyttä poliittisella areenalla ja kansainvälisissä tiedotusvälineissä esittämällä muun muassa paikallisesti huolestuttavia tietoja laittomista aseista, tarjoamalla toimintapoliittisesti merkityksellisiä analyyseja meneillään olevien asevalvontaprosessien tueksi ja laatimalla mahdollisimman kiinnostavia raportteja kansainvälisiä tiedotusvälineitä silmällä pitäen.
               
            4.4.4   Hankkeen täytäntöönpanon indikaattorit
      
      Neljä iTrace-järjestelmää koskevaa toimintapoliittista online-raporttia, jotka tuotetaan ehdotetun toiminnan keston aikana ja jaetaan maailmanlaajuisesti.
      4.4.5   Hankkeen edunsaajat
      
      Ks. 4.1.5 kohdassa oleva täydellinen edunsaajien luettelo, joka on samanlainen kaikissa tässä päätöksessä luetelluissa hankkeissa.
      5.   Sijaintipaikat
      
      Hanke 1 sijaitsee Yhdistyneessä kuningaskunnassa. Hankkeessa todetaan, että vaadittuja kenttätutkimusten tuloksia ei voida siirtää sellaisenaan toisiin yhteyksiin ja että hanke 2 edellyttää laajamittaista tavanomaisten aseiden asiantuntijoiden lähettämistä kentälle Saharan eteläpuolisiin ympärysmaihin. Nämä lähettämiset arvioidaan tapauskohtaisesti kiinnittäen huomiota turvallisuuteen, paikalle pääsyyn ja tiedon saatavuuteen. CAR on jo luonut yhteyksiä tai perustanut meneillään olevia hankkeita moniin asianomaisiin Saharan eteläpuolisiin ympärysmaihin. Hanke 3 toteutetaan kansainvälisissä konferensseissa maailmanlaajuisesti, jotta sen näkyvyys olisi mahdollisimman suuri. Hanke 4 laaditaan Yhdistyneessä kuningaskunnassa.
      6.   Kesto
      
      Kaikkien hankkeiden arvioitu kokonaiskesto on 24 kuukautta.
      7.   Täytäntöönpanosta vastaava organisaatio ja EU:n näkyvyys
      
      7.1   Tämän päätöksen tekninen täytäntöönpano annetaan CAR:n tehtäväksi. CAR suorittaa tehtävänsä korkean edustajan alaisuudessa
      CAR syntyi asealan tutkijoiden kasvavasta verkostosta, jossa eturivin toimijat ovat tunnistaneet ja jäljittäneet tavanomaisia aseita ja ampumatarvikkeita vuodesta 2006. Se on YK-järjestelmän ulkopuolella ainoa järjestö, joka keskittyy yksinomaan tavanomaisten aseiden, ampumatarvikkeiden ja niihin liittyvän materiaalin tunnistamiseen ja jäljittämiseen kentällä, nykyisissä aseellisissa konflikteissa, ja se operoi paljon laajemmalla alueella kuin YK:n valvontaryhmät, joiden toimintakenttänä ovat ainoastaan valtiot, joihin kohdistetaan pakotteita.
      CAR:n operaatiot ovat myös erikoistuneempia kuin ne, joita olemassa olevat valtiosta riippumattomat asevalvontajärjestöt, kuten BICC, GRIP, SIPRI ja Small Arms Survey (SAS), suorittavat. CAR on perustettu edellä mainittuja järjestöjä kuullen (1), ja se täyttää merkittävän aukon niiden tutkimus- ja analyysitoiminnassa. Tämä johtuu siitä, että mainitut muut järjestöt pyrkivät erikoistumaan joko makrotason tutkimuksen laadintaan (kaupan tilastolliseen analyysiin ja tiedon tuottamiseen kolmansien osapuolten harjoittamasta laittomasta kaupasta) tai ”välitason” työhön yksittäisissä maissa (tähän työhön kuuluu usein aseellista väkivaltaa koskevia katsauksia, joissa painopiste ei ole nimenomaan aseissa).
      Toisin kuin nämä järjestöt, CAR keskittyy yksinomaan aseiden tunnistamiseen ja jäljittämiseen kentällä. Tämä yksityiskohtainen tapaustutkimukseen perustuva lähestymistapa ja sen edellyttämä tekninen kyky on olennaista, kun kyse on konfliktimaihin suuntautuvan ja niiden sisäisen tavanomaisten aseiden laittoman välityksen kattavasta kartoittamisesta, eikä kansainvälinen yhteisö seuraa tätä nykyisellään riittävästi. Tätä varten CAR lähettää pieniä tutkijaryhmiä, joiden jäsenillä on vähintään 10 vuoden kokemus asealalla, konfliktialueille paikan päälle selvittämään ja dokumentoimaan laittomien aseiden esiintymistä. CAR:n työhön kuuluu myös tukea, koordinoida ja todentaa kentällä toimivien YK:n pakotteiden valvojien, YK:n operaatioiden henkilöstön, toimittajien ja riippumattomien tutkijoiden tutkimuksia.
      Tämä ydinosaaminen on ainoa tapa tuottaa yksityiskohtaista aseita koskevaa tietoa, jota iTrace-järjestelmän kaltaisen maailmanlaajuisen laittomien pienaseiden ja kevyiden aseiden sekä muiden tavanomaisten aseiden raportointijärjestelmän käyttöönotto edellyttää.
      7.2   EU:n näkyvyys
      CAR toteuttaa kaikki tarvittavat toimenpiteet julkistaakseen sen, että toimi on Euroopan unionin rahoittama. Tällaiset toimenpiteet toteutetaan komission vahvistaman ja julkaiseman Euroopan unionin ulkoisen toiminnan tiedotusta ja näkyvyyttä koskevan käsikirjan (Communication and Visibility Manual for EU External Actions) mukaisesti.
      CAR varmistaa siten unionin osallistumisen näkyvyyden asianmukaisilla logoilla ja julkisuudella, joissa korostetaan unionin asemaa, varmistetaan unionin toimien avoimuus ja lisätään tietoisuutta päätöksen syistä sekä unionin tuesta päätökselle ja tämän tuen tuloksista. Hankkeessa tuotetussa materiaalissa tuodaan selkeästi esiin unionin lippu tämän lipun asianmukaisesta käytöstä ja jäljentämisestä annettujen unionin suuntaviivojen mukaisesti.
      8.   Raportointi
      
      CAR laatii säännöllisiä raportteja neljännesvuosittain.
      
         (1)  CAR kuuli BICC:tä, GRIP:tä, SAS:ää ja SIPRIä laajalti koko iTrace-järjestelmää koskevan hankkeen suunnittelun ajan. Kaikki neljä järjestöä ilmoittivat, että a) niillä ei ole teknistä kykyä suorittaa tämänkaltaista hanketta, b) mikäli ne ryhtyisivät hankkeeseen, niiden olisi tarkistettava perusteellisesti tutkimusohjelmansa ja rekrytoitava asiantuntijahenkilöstöä, ja c) että iTrace-järjestelmä tukisi huomattavasti niiden suorittamaa tutkimusta tuomalla puuttuvan kenttäpohjaisen kartoituselementin täydentämään olemassa olevaa etätoimintaan perustuvaa asekaupan seurannan mallia.